ગરમીના દિવસોમાં એ ધોતીયું અને લાંબુ ખમીસ પહેરતા. થોડી ઠંડી હોય તો ઉપર બજરીયા રંગની બંડી અને માથે એવા જ રંગની તેલ ખાધેલી ટોપી પહેરતા. પણ જો ભરપુર શિયાળો હોય તો એવા જ રંગનો કોટ પણ ચડાવતા. આંખ પર કાળી જાડી ફ્રેમના ચશ્મા અને વળી એ ચશ્માના જાડા કાચ. વજનના કારણે એની ડાંડી નાક પર સહેજ નીચી ઉતરી જતી. પલાંઠીવાળીને એ ટટ્ટાર બેસતા અને સામે પડેલી 20-25 પાટીઓ એક પછી એક ઉપાડી લેશન તપાસતા. ત્યારે અમને સહુને વાતચીત કરવાની તક મળી જતી. કલબલાટ થઈ જતો. એ હળવેથી માથુ નીચું રાખીને જ ચશ્માની આરપાર ચુંચી આંખે જોતા અને પછી હાથમાં નેતરની સોટી લઈ સહેજ ઊંચી કરતા અને સહુ શાંત થઈ જતા.